**GRADSKO IZBORNO POVJERENSTVO GRADA KARLOVCA**

**AKTI ZA PROVOĐENJE IZBORA ZA VIJEĆA MJESNIH ODBORA I GRADSKIH ČETVRTI**

Na temelju članka 21. Odluke o postupku provođenja izbora za vijeća mjesnih odbora i gradskih četvrti („Glasnik Grada Karlovca“ br. 3/09, 2/15 i 4/23) Gradsko izborno povjerenstvo Grada Karlovca na sjednici održanoj dana 16. ožujka 2023. godine donijelo je sljedeće:

**OBVEZNE UPUTE - II**

**o redoslijedu izbornih radnji i tijeku rokova po Zakonu o lokalnim izborima i Odluci o postupku provođenja izbora za vijeća mjesnih odbora i gradskih četvrti**

**1.** Gradsko vijeće Grada Karlovca na 21. sjednici održanoj dana 7. ožujka 2023. godine donijelo je Odluku o raspisivanju izbora za članove vijeća gradskih četvrti i vijeća mjesnih odbora na području grada Karlovca („Glasnik Grada Karlovca“ br. 4/23), a koja je stupila na snagu 16. ožujka 2023. godine, te će se

**izbori održati u nedjelju 16. travnja 2023. godine.**

**2.** Rokovi teku od

**petka 17. ožujka 2023. godine u 00:00 sati.**

**3.** Prijedlozi kandidacijskih lista za izbore članova vijeća mjesnih odbora i vijeća gradskih četvrti (u daljnjem tekstu: vijeća mjesne samouprave) moraju biti dostavljeni Gradskom izbornom povjerenstvu Grada Karlovca (u daljnjem tekstu: Izborno povjerenstvo) najkasnije u roku 14 (četrnaest) dana od dana raspisivanja izbora, dakle

**do četvrtka 30. ožujka 2023. godine do 24:00 sata.**

**4.** Izborno povjerenstvo sastavit će i objaviti na oglasnoj ploči Gradske uprave, na oglasnim pločama mjesne samouprave, na službenim web stranicama Grada Karlovca i u javnim glasilima sve pravovaljane predložene liste za izbore članova vijeća mjesne samouprave, kao i zbirnu listu, i to u roku od 48 sati od isteka roka propisanog za postupak kandidiranja i podnošenja lista, dakle

**do subote 1. travnja 2023. godine do 24:00 sata.**

**5.** Izborna promidžba počinje od dana objave zbirne kandidacijske liste te traje zaključno do 24:00 sata prije dana održavanja izbora, dakle do

**petka 14. travnja 2023. godine do 24:00 sata.**

**6.** Zabrana izborne promidžbe (izborna šutnja), kao i svako objavljivanje prethodnih rezultata izbora ili procjene rezultata traje tijekom cijelog dana koji prethodi održavanju izbora, kao i na dan održavanja izbora do zaključno 19:00 sati, dakle

**od subote 15. travnja 2023. godine od 00:00 sati do nedjelje 16. travnja 2023. godine do 19:00 sati.**

**7.** Izborno povjerenstvo objavit će koja su biračka mjesta određena, sa naznakom koji birači imaju pravo glasovanja na pojedinom mjestu, najkasnije 15 (petnaest) dana prije dana održavanja izbora, dakle

**do petka 31. ožujka 2023. godine do 24:00 sata.**

**8.** Političke stranke dužne su odrediti članove pojedinih biračkih odbora i dostaviti njihova imena Izbornom povjerenstvu najkasnije 12 (dvanaest) dana prije dana održavanja izbora, dakle

**do ponedjeljka 3. travnja 2023. godine do 24:00 sata.**

Ne odrede li, odnosno ukoliko prijedlozi ne prispiju Izbornom povjerenstvu, Izborno povjerenstvo samostalno će odrediti članove biračkih odbora.

**9.** Izborno povjerenstvo mora imenovati predsjednika, potpredsjednika i članove biračkih odbora najkasnije 10 (deset) dana prije dana održavanja izbora, dakle

**do srijede 5. travnja 2023. godine do 24:00 sata.**

**10.**  Glasovanje traje neprekidno

**u nedjelju 16. travnja 2023. godine od 7:00 sati do 19:00 sati.**

Biračima koji se zateknu u 19:00 sati na biračkom mjestu, birački odbor dužan je omogućiti glasovanje.

**11.** Birački odbor mora Izbornom povjerenstvu dostaviti zapisnik o svom radu sa kompletnim ostalim izbornim materijalom najkasnije u roku od 12 sati od zatvaranja birališta, dakle

**do ponedjeljka 17. travnja 2023. godine do 7:00 sati.**

**12.** Izborno povjerenstvo utvrdit će rezultate glasovanja na biračkim mjestima najkasnije u roku od 24 sati od zatvaranja birališta, dakle

**do ponedjeljka 17. travnja 2023. godine do 19:00 sati.**

**13.** Izborno povjerenstvo kad utvrdi rezultate glasovanja za članove vijeća mjesne samouprave, objavit će odmah rezultate izbora.

**14.** Nadležno upravno tijelo Karlovačke županije obavlja opći nadzor pravilnosti izbora za članove vijeća mjesne samouprave.

**15.** Prigovor zbog nepravilnosti u postupku kandidiranja može podnijeti politička stranka koja je predložila listu, dvije ili više političkih stranaka koje su predložile koalicijsku listu, kao i nositelji kandidacijskih lista grupe birača.

Prigovor zbog nepravilnosti u postupku izbora mogu podnijeti samo one političke stranke o čijim se kandidacijskim listama glasovalo na izborima, kao i nositelji kandidacijskih lista grupe birača o kojima se glasovalo.

Ukoliko je kandidacijsku listu predložilo više političkih stranaka, prigovor će se smatrati pravovaljanim i kada ga je podnijela samo jedna politička stranka. Političke stranke će na temelju svojih statuta odrediti tko se smatra ovlaštenim podnositeljem prigovora.

Nositelji kandidacijskih lista grupe birača prigovor podnose osobno.

Pravo na podnošenje prigovora zbog nepravilnosti u postupku kandidiranja i izbora članova vijeća mjesne samouprave ima pravo podnijeti i 5 % birača te jedinice mjesne samouprave.

**16.** Prigovor zbog nepravilnosti u postupku kandidiranja i izbora članova vijeća mjesne samouprave rješava Izborno povjerenstvo, kojem se prigovor podnosi

**u roku od 48 sati, računajući od isteka dana kad je izvršena radnja na koju je stavljen prigovor.**

**17.** Izborno povjerenstvo dužno je donijeti rješenje o prigovoru u roku 48 sati od dana kad mu je dostavljen prigovor, odnosno od dana kada su mu dostavljeni izborni materijali na koje se odnosi prigovor.

**18.** Ako Izborno povjerenstvo, rješavajući po prigovoru utvrdi da je bilo nepravilnosti koje su bitno utjecale na rezultate izbora, poništit će radnje u tom postupku i odrediti da se te radnje ponove u roku koji mora osigurati održavanje izbora na dan za koji su raspisani.

Ako ne postoji mogućnost ponavljanja poništenih radnji iz prethodnog stavka ili ako se nepravilnosti odnose na postupak glasovanja, a bitno su utjecale na rezultate izbora, Izborno povjerenstvo poništit će izbore i odrediti rok u kojem će se održati ponovljeni izbori.

**19.** Protiv rješenja Izbornog povjerenstva podnositelj prigovora koji je nezadovoljan takvim rješenjem, ima pravo žalbe nadležnom upravnom tijelu Karlovačke županije.

Žalba iz st. 1. ove točke podnosi se putem Izbornog povjerenstva, i to u roku od 48 sati, računajući od dana kada je primljeno pobijano rješenje.

**20.** Nadležno upravno tijelo Karlovačke županije dužno je donijeti odluku o žalbi

**u roku od 48 sati, računajući od dana primitka žalbe.**

**21.** Izrazi koji se koriste u ovim Obveznim uputama, a imaju rodno značenje, odnose se jednako na muški i ženski rod.

**22.** Ove Obvezne upute objavit će se u „Glasniku Grada Karlovca“, a stupaju na snagu prvoga dana od dana objave u „Glasniku Grada Karlovca“.

KLASA: 012-02/23-01/03

URBROJ: 2133-1-03-01/02-23-2

Karlovac, 16. ožujka 2023. godine

Predsjednica Danijela Družak Rade, mag.iur. v.r.